На алеі пісьменства, якая праз цэнтральную вуліцу Ганцавічаў вядзе да помніка Якубу Коласу, удзельнікаў свята сустракалі героі твораў пісьменніка — Сымон-музыка, настаўнік Лабановіч, прыгажуня Ядвіся… Да манумента былі ўскладзены свежыя кветкі, пасля чаго гасцей чакала цікавае падарожжа ў вёску Люсіна. Экскурсію па мясцовай школе правялі яе выхаванцы, якія навучаюцца ў старэйшых класах. Міхаіл Міцкевіч асабліва зацікавіўся не толькі Літаратурна-этнаграфічным музеем, прысвечаным яго бацьку, але і бібліятэкай, якой падарыў кнігі ўспамінаў пра Якуба Коласа, напісаныя яго сябрамі. Тут жа ў школе была разгорнута выстава мастацкай творчасці вучняў раёна. Дарэчы, гэтую навучальную ўстанову зараз наведваюць 228 хлопчыкаў і дзяўчынак. Для параўнання: у час настаўнічання Канстанціна Міцкевіча вучняў было толькі 37. Цяпер у садзе-яслях налічваецца 39 дашкольнікаў. Прасторнай і сучаснай стала школа — такой, як марылі сяляне, калі пісалі ліст да свайго настаўніка.